CELEX: 
Language: ro
Date: 2018-04-26 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 907/2014 în ceea ce privește nerespectarea termenelor de plată și în ceea ce privește cursul de schimb aplicabil la întocmirea declarațiilor de cheltuieli

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Statele membre trebuie să respecte termenele de plată pentru plățile acordate beneficiarilor în cadrul Sistemului Integrat de Administrare și Control (IACS) stabilite la articolul 75 alineatul (1) din Regulamentul (UE) nr. 1306/2013. Plățile efectuate în afara perioadei respective sunt, în principiu, neeligibile pentru finanțare din partea Uniunii, astfel cum se prevede la articolul 40 din Regulamentul (UE) nr. 1306/2013. Cu toate acestea, Comisia este împuternicită să adopte acte delegate pentru a acorda o derogare de la această normă și a asigura eligibilitatea acestei cheltuieli, în conformitate cu principiul proporționalității. 
            
            
               Obiectivul prezentului act delegat este stabilirea de norme pentru nerespectarea termenului de plată în ceea ce privește Fondul european agricol pentru dezvoltare rurală (FEADR). 
            
            
               Prezentul act delegat își propune, de asemenea, să clarifice care curs de schimb trebuie să fie utilizat pentru fiecare operațiune de plată și de recuperare de către acele state membre care nu fac parte din zona euro, în cazurile în care legislația agricolă sectorială nu a prevăzut un fapt generator.
            
            
               2.CONSULTĂRI PREALABILE ADOPTĂRII ACTULUI
            
            
               Un proiect al prezentului act delegat a fost prezentat și discutat cu reprezentanții statelor membre în cadrul reuniunii Grupului de experți pentru probleme orizontale privind PAC, care a avut loc la 20 octombrie 2017. Comisia a ascultat opiniile experților și și-a clarificat abordarea privind reducerile progresive în cazul nerespectării termenului de plată.
            
            
               În conformitate cu Orientările Comisiei privind o mai bună legiferare [SWD(2015) 111 final, 19.5.2015], proiectul de regulament delegat a fost publicat în cadrul portalului pentru o mai bună legiferare pentru o perioadă de consultare publică de patru săptămâni, de la 8.2.2018 până la 8.3.2018. 
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat introduce dispoziții în Regulamentul delegat (UE) nr. 907/2014 în ceea ce privește măsurile IACS de dezvoltare rurală, privind un sistem care să reducă în mod proporțional cheltuielile intermediare care nu respectă termenul de plată. Orice cheltuieli efectuate cu întârziere sau care depășesc un prag de 5 % ar trebui să fie reduse cu 25 % și cu 60 % în primul, respectiv al doilea trimestru, după expirarea termenului de plată. Orice plată efectuată mai târziu de această dată și care depășește un prag de 2 % ar trebui să fie redusă cu 100 %. 
            
            
               Prezentul act delegat adaugă, la articolul 11 alineatul (2), dispoziții pentru un curs de schimb aplicabil în ceea ce privește operațiunile în cazul cărora faptul generator nu a fost prevăzut în legislația agricolă sectorială. Cursul de schimb pentru aceste operațiuni ar trebui să fie penultimul curs de schimb stabilit de Banca Centrală Europeană înainte de ultima lună din perioada pentru care se declară cheltuielile sau veniturile alocate. 
            
            
               4.IMPLICAȚIILE BUGETARE
            
            
               Impactul financiar asupra bugetului, în ceea ce privește dispozițiile referitoare la termenele de plată, ar putea fi resimțit doar începând cu exercițiul financiar 2020. Cu toate acestea, impactul eventual nu poate fi cuantificat.
            
            
               În ceea ce privește dispozițiile referitoare la cursul de schimb aplicabil, nu se anticipează niciun impact financiar asupra bugetului.
            
            
               REGULAMENTUL DELEGAT (UE) …/… AL COMISIEI
            
            
               din 26.4.2018
            
            
               de modificare a Regulamentului delegat (UE) nr. 907/2014 în ceea ce privește nerespectarea termenelor de plată și în ceea ce privește cursul de schimb aplicabil la întocmirea declarațiilor de cheltuieli
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului
                  1
               , în special articolul 40 și articolul 106 alineatul (6),
            
            
               întrucât:
            
            
               (1)Articolul 75 alineatul (1) din Regulamentul (UE) nr. 1306/2013 prevede că plățile de sprijin acordate beneficiarilor în cadrul Sistemului Integrat de Administrare și Control (IACS) trebuie să fie efectuate de către statele membre într-o anumită perioadă de timp. Plățile efectuate în afara acestei perioade sunt neeligibile pentru plățile din partea Uniunii și, prin urmare, nu pot fi rambursate de către Comisie, astfel cum se prevede la articolul 40 din Regulamentul (UE) nr. 1306/2013. În ceea ce privește sprijinul acordat prin Fondul european agricol pentru dezvoltare rurală (FEADR), respectivele termene de plată se vor aplica începând cu anul de cerere 2019. Prin urmare, ar trebui stabilite norme specifice referitoare la plățile din cadrul FEADR.
            
            
               (2)Având în vedere faptul că, în anumite cazuri, plățile din cadrul FEADR IACS sunt efectuate de statele membre după 30 iunie din cauza controalelor suplimentare realizate de statele membre în legătură cu contestații, recursuri și alte litigii naționale, în conformitate cu principiul proporționalității, ar trebui stabilită o marjă fixă legată de cheltuieli în cadrul căreia nu ar trebui să se aplice nicio reducere a plăților în aceste cazuri. În plus, după depășirea acestei marje, pentru ca impactul financiar să fie modulat proporțional cu întârzierea plății, ar trebui să se prevadă împuternicirea Comisiei de a reduce proporțional plățile din partea Uniunii în funcție de durata întârzierii constatate a plății.
            
            
               (3)Articolul 5 din Regulamentul delegat (UE) nr. 907/2014 al Comisiei
                  2
                prevede norme pentru Fondul european de garantare agricolă (FEGA) referitoare la reduceri proporționale ale plăților lunare în cazul în care cheltuielile au fost efectuate după expirarea termenului de plată. În ceea ce privește FEADR, declarațiile de cheltuieli și rambursările sunt efectuate o singură dată pentru fiecare trimestru al anului. Din motive de simplificare și eficiență, ar trebui aplicat un procent unic de reducere pentru întârzierea plăților rambursate din FEADR pentru fiecare trimestru.
            
            
               (4)Articolul 11 alineatul (2) din Regulamentul delegat (UE) nr. 907/2014 prevede cursul de schimb care trebuie să fie utilizat de statele membre care nu fac parte din zona euro pentru fiecare operațiune de plată sau de recuperare, în vederea întocmirii declarațiilor de cheltuieli ale acestora. Totuși, declarațiile anuale de cheltuieli întocmite de statele membre includ cuantumuri care nu implică o înregistrare a unei operațiuni de plată sau de recuperare în conturile agenției de plăți, cum ar fi venitul alocat rezultat din consecințele financiare ale nerecuperării, astfel cum se prevede la articolul 54 alineatul (2) primul paragraf din Regulamentul (UE) nr. 1306/2013. Prin urmare, ar trebui prevăzut cursul de schimb aplicabil pentru alte operațiuni decât cele menționate la articolul 11 alineatul (2) din Regulamentul delegat (UE) nr. 907/2014.
            
            
               (5)Prin urmare, Regulamentul delegat (UE) nr. 907/2014 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) nr. 907/2014 se modifică după cum urmează:
            
            
               (1)
                     Titlul articolului 5 se înlocuiește cu următorul text:
            
            
               „Nerespectarea ultimului termen de plată în ceea ce privește Fondul european de garantare agricolă”;
            
            
               (2)
                     După articolul 5 se inserează următorul articol 5a:
            
            
               „Articolul 5a
            
            
               „Nerespectarea ultimului termen de plată în ceea ce privește Fondul european agricol pentru dezvoltare rurală”
            
            
               1. În ceea ce privește Fondul european agricol pentru dezvoltare rurală, în temeiul excepțiilor menționate la articolul 40 primul paragraf din Regulamentul (UE) nr. 1306/2013 și în conformitate cu principiul proporționalității, cheltuielile efectuate după expirarea termenului de plată sunt eligibile pentru plăți din partea Uniunii în condițiile stabilite la alineatele (2)-(6) din prezentul articol.
            
            
               2. Dacă cheltuielile efectuate după expirarea termenului menționat la articolul 75 alineatul (1) din Regulamentul (UE) nr. 1306/2013 reprezintă cel mult 5 % din cheltuielile efectuate înainte de expirarea termenului, nu se efectuează nicio reducere a plăților intermediare.
            
            
               În cazul în care cheltuielile efectuate după expirarea termenului menționat la articolul 75 alineatul (1) din Regulamentul (UE) nr. 1306/2013 depășesc pragul de 5 %, toate cheltuielile suplimentare efectuate cu întârziere se reduc, pentru perioadele specificate la articolul 22 alineatul (2) din Regulamentul de punere în aplicare (UE) nr. 908/2014 al Comisiei*, în conformitate cu următoarele reguli:
            
            
               (a) cheltuielile efectuate în perioada 1 iulie-15 octombrie a anului în care a expirat termenul de plată se reduc cu 25 %; 
            
            
               (b) cheltuielile efectuate în perioada 16 octombrie-31 decembrie a anului în care a expirat termenul de plată se reduc cu 60 %;
            
         
         
            
               (c) cheltuielile efectuate după data de 31 decembrie a anului în care a expirat termenul de plată se reduc cu 100 %.
            
            
               3. Prin derogare de la alineatul (2), dacă pragul menționat la primul paragraf de la respectivul alineat nu a fost utilizat integral pentru plăți efectuate pentru anul calendaristic N cel mai târziu la data de 31 decembrie a exercițiului N+1, iar partea rămasă din acest prag depășește 2 %, această parte rămasă se reduce la 2 %.
            
            
               4. În cazul în care se constată existența unor condiții excepționale de gestionare pentru anumite măsuri sau în cazul în care statele membre prezintă justificări întemeiate, Comisia aplică fie cadre temporale diferit de cele stabilite la alineatele (2) și (3), fie rate de reducere mai mici sau nule. 
            
            
               5. Respectarea termenului de plată face obiectul, o dată în fiecare exercițiu financiar, al unui control privind cheltuielile efectuate până la data de 15 octombrie.
            
            
               În decizia de verificare a conturilor menționată la articolul 51 din Regulamentul (UE) nr. 1306/2013 se ține seama de eventualele depășiri ale termenului de plată.
            
            
               6.  Reducerile menționate la prezentul articol se aplică fără a se aduce atingere deciziei ulterioare privind verificarea conformității menționate la articolul 52 din Regulamentul (UE) nr. 1306/2013.
            
            
               ____________
            
            
               * Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59). ” 
            
            
               (3)
                     La articolul 11 alineatul (2), se adaugă următorul paragraf:
            
            
               „Pentru operațiunile pentru care legislația agricolă sectorială nu a prevăzut un fapt generator, cursul de schimb aplicabil este penultimul curs de schimb stabilit de Banca Centrală Europeană înainte de ultima lună din perioada pentru care se declară cheltuielile sau veniturile alocate.”
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 26.4.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 347, 20.12.2013, p. 549.
               
               
                  
                     (2)
                  
                        Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 255, 28.8.2014, p. 18).